ปาหี่หรือเปล่า? THAI ตั้งกรรมการตรวจสอบรับสินบน “โรลส์-รอยซ์”
ปาหี่หรือเปล่า? THAI ตั้งกรรมการตรวจสอบทุจริตซื้อขายเครื่องยนต์ เพื่อดำเนินการทางกฎหมาย กรณีสินบน "โรลส์-รอยซ์" 
20 ม.ค. 2560

ปาหี่หรือเปล่า? THAI ตั้งกรรมการตรวจสอบทุจริตซื้อขายเครื่องยนต์ เพื่อดำเนินการทางกฎหมาย กรณีสินบน “โรลส์-รอยซ์” 
บริษัท การบินไทย จำกัด (มหาชน) หรือ THAI ระบุว่า กรณีบริษัท โรลส์-รอยซ์ ยอมรับต่อสำนักงานปราบปรามการทุจริตของประเทศอังกฤษ (Serious Fraud Office: SFO) ว่าได้มีการจ่ายสินบนในหลายประเทศที่ได้ทำการซื้อขายเครื่องยนต์ของโรลส์-รอยซ์ รวมถึงประเทศไทยในระหว่าง ปี พ.ศ.2534-2548 นั้นว่า บริษัทได้รายงานให้นายอาคม เติมพิทยาไพสิฐ รมว.คมนาคม รับทราบเกี่ยวกับกรณีดังกล่าวแล้ว โดยบริษัทได้ดำเนินการแบ่งเป็น 2 ด้าน คือ
1. ด้านการป้องกันการทุจริต ประกอบด้วยการดำเนินการ 2 ส่วนย่อย ได้แก่
-ตั้งคณะกรรมการตรวจสอบกระบวนการจัดหาเครื่องยนต์ และการซ่อมบำรุง โดยมี นายพิเชษฐ์ เรียงวัฒนสุข ผู้อำนวยการใหญ่ฝ่ายบริหารความเสี่ยง เป็นประธาน มีหน้าที่ตรวจสอบกระบวนการจัดหาเครื่องยนต์ และการซ่อมบำรุงในอดีตและปัจจุบัน เพื่อให้มั่นใจว่าการบินไทยมีกระบวนการที่รัดกุม และช่องโหว่ของกระบวนการจัดหาฯ ในอดีต ได้รับการปรับปรุงแล้ว และไม่มีจุดบกพร่องอื่นๆ เหลืออยู่
-การป้องกันการทุจริต จะได้ดำเนินการจัดทำข้อตกลงคุณธรรม (Integrity Pac) สำหรับการจัดหาเครื่องยนต์ และการซ่อมบำรุงกับคู่ค้า เพื่อให้ยืนยันว่าจะไม่มีการให้สินบนกับพนักงานการบินไทย
2. ด้านการสอบสวนและดำเนินการกับการทุจริต โดยตั้งคณะกรรมการเฉพาะกิจพิเศษ (Special Task force) เพื่อตรวจสอบเรื่องทุจริตในการจัดหาเครื่องยนต์ และการซ่อมบำรุง ในระหว่างปี พ.ศ.2534 ถึง 2548 โดยมี นายนิรุฒ มณีพันธ์ ที่ปรึกษากรรมการผู้อำนวยการใหญ่เป็นประธาน มีหน้าที่ตรวจสอบว่าการจัดหาเครื่องยนต์และการซ่อมบำรุง ที่ดำเนินการในระหว่างปี พ.ศ. 2534 ถึง 2548 ตามที่บริษัทโรลส์-รอยซ์แถลงนั้น การทุจริตที่เกี่ยวพันกับบริษัท เกิดขึ้นเมื่อใด เพื่อที่จะได้ดำเนินการตามกฎระเบียบของบริษัทและตามกฏหมายต่อไป
 
อนึ่ง บริษัท THAI ได้ตั้งทีมคณะกรรมการตรวจสอบในเหตุการณ์ที่คล้ายคลึงกับกรณีดังกล่าวมาแล้วหลายครั้ง แต่เรื่องก็เงียบหายไปและไม่ได้รับการชี้แจงใดๆจากทางบริษัท จึงเป็นที่น่าจับตาว่ากรณีดังกล่าวนี้ เรื่องจะเงียบหายไปอีกหรือไม่
 
 